**Referat: Klyngestyregruppemøde**

Dato: 03. januar 2019

Anja Skaarup Tlf. 7844 1801

[anja.skaarup@midt.rm.dk](mailto:anja.skaarup@midt.rm.dk)

Jónas Thor Björnsson Tlf. 8787 6002

jtb@viborg.dk

Mødedato: Fredag den 14. december 2018

Mødetidspunkt: Kl. 8.30-12.00

Mødested: Viborg Rådhus, mødelok. M5

Forplejning: Kaffe/te, morgenbrød og sandwich to-go

Mødeledere: Mette Andreassen / Thomas Balle Kristensen

Referenter: Anja Skaarup / Jónas Thor Björnsson

Mødedeltagere: Hospitalsenhed Midt

Konst. hospitalsdirektør Thomas Balle Kristensen

Oversygeplejerske Anne Dorthe Bjerrum

Oversygeplejerske Maria Brinck Krog

Oversygeplejerske Knirke Hartmann Thomsen

Oversygeplejerske Ulla Veng

Ledende overlæge Jacob Stouby Mortensen

Kvalitetschef Henrik Bendix

Specialkonsulent Anja Skaarup

Regionspsykiatrien

Sygeplejefaglig direktør Claus Graversen

Silkeborg Kommune

Sundheds- og omsorgschef Inge Bank

Specialkonsulent Birthe Thoft Knudsen

Skive Kommune

Social- og arbejdsmarkedsdirektør Lars Harder

Sundhedschef Trine Brøcker

Pleje- og visitationschef Lars Olesen

Specialkonsulent Mette Kvist

Viborg Kommune

Direktør Mette Andreassen (medformand)

Sundhedschef Peter Borup Sørensen

Specialkonsulent Jónas Thor Björnsson

Almen praksis

Praksiskoordinator Poul Oluf Olesen

Gæster: Projektleder Lone Hede, Akutafdelingen

PostDoc Iben Duvald, Akutafdelingen

Overlæge Tina Nørregaard Gissel , Medicinsk Afdeling

Lægefaglig direktør Per Sabro Nielsen, Præhospitalet

Leder af akutteamet Hanne Kirial, Silkeborg Kommune

Leder af hjemmeplejen Bente Søballe, Skive Kommune

Flowkoordinator Betty Mikkelsen, HE Midt

Afbud: Lægefaglig direktør Claus Brøckner Nielsen

Socialchef Ulrik Johansen

Praksiskonsulent, PLO-M, Henrik Driss Kise

Kvalitetschef Henrik Bendix

Direktør Anders Kjærulff

Beskæftigelseschef Jørgen Skovhus Haunstrup

**DAGSORDEN**

1. **Velkomst, præsentation og godkendelse af dagsordenen (kl. 8.30-8.40)** *v/Mette Andreassen*

Indstilling

At klyngestyregruppen:

* Godkender dagsordenen.

**Referat:**

Dagen før dette møde blev Regionshospitalet Viborg, udnævnt som Danmarks bedste mellemstore hospital, og Regionshospitalet Silkeborg som Danmarks bedste mindre hospital. Deltagerne i klyngestyregruppen med tilknytning til hospitalet meldte derfor deres afgang fra kl. 10.30.

Thomas Balle Kristensen kunne meddele, at han er fastansat som hospitalsdirektør på HE Midt fra 15. december 2018, og han udtrykte at samarbejdet på tværs fortsat vil være en stor prioritet for hospitalet.

Dagsorden blev godkendt, og det blev vurderet af deltagerne, at den kunne gennemføres, selvom hospitalets deltagelse fra kl. 10.30 blev udtyndet.

1. **Implementering af beslutningsstøtteværktøj til borgere med KOL (kl. 8.40-8.55)** *v/Tina Nørregaard Gissel*

Et nyt digitalt værktøj skal give svært syge KOL-patienter viden om deres muligheder – og indflydelse på valg af pleje og behandling i den sidste del af deres liv. Medicinsk Afdeling, Skive Kommune, Viborg Kommune og VIA Efter-og videreuddannelse står bag. Konceptet står på tre ”ben”:

* Det digitale værktøj, der ligger på et skjult område på HE Midts hjemmeside. Her kan KOL-patienterne i tekst og film hente information om, hvad de kan forvente, der sker, og hvad de skal tage stilling til i den sidste del af livet, når sygdommen forværres.
* En fælles struktur og planlægning, som de to hospi­taler og kommuner har aftalt for svært syge KOL-patienter. Planlægningen baserer sig på Advance Care Planning, som er udviklet specielt til at planlægge pleje og behandling på forhånd, så der ikke skal træffes vigtige beslutninger i en akut situation.
* Et massivt uddannelsesforløb, der har klædt 179 sygeplejersker, sosu-assistenter og andre klinikere fra hospitalerne og de to kommuners hjemmepleje på med relationelle og kommunikative færdigheder til særlige samtaler med patienterne.

Overlæge Tina Nørregaard fortæller om resultaterne af implementering af beslutningsstøtteværktøj til borgere med KOL på klyngestyregruppen.

Indstilling:

At klyngestyregruppen:

* Tager orienteringen til efterretning.

**Referat:**

Tina Gissel gav en præsentation af beslutningsstøtteværktøjet, eller samtaleværktøj som det hedder nu. Samtaleværktøjet kan bruges som en del af en fælles beslutningstagning, men kan ikke stå alene som baggrund for beslutninger.

Det bruges i processen, hvor patient og behandler skal træffe beslutning i relation til behandlingsvalg. Almen praksis og kommunerne kan henvise ind i forløbet, hvis det vurderes at en borger kan have gavn af det. Der blev fremvist en ny arbejdsgang i forløbet.

Der er tale om en generisk værktøj med spredningspotentiale. VIBIS vil gerne have det op på deres hjemmeside, så det bliver mere åbent tilgængeligt. . Silkeborg Kommune er på baggrund af deres samarbejde med RH Silkeborg ikke med i projektet. Silkeborg Kommune ønsker dog at være med

Præsentationen medsendes referatet.

1. **Temadrøftelse: Styrket samarbejde med Præhospitalet i Midtklyngen (kl. 8.55-9.55)** *v/Per Sabro Nielsen og Iben Duvald*

Direktør for Præhospitalet, Per Sabro Nielsen, indleder temadrøftelsen med oplæg om Præhospitalet og giver sit bud på, hvilke muligheder Præhospitalet ser for et styrket samarbejde i Midtklyngen ift. de udfordringer vi står overfor på det akutte område.

PostDoc Iben Duvald giver desuden et status på Midtklyngens projekt "Øget indsats i eget hjem", hvor indsatsen også sigter mod et styrket samarbejde med bl.a. Præhospitalet ift. forebyggelige indlæggelser blandt ældre.

Med afsæt i oplægget ønskes en drøftelse af potentialet for et styrket samarbejde med Præhospitalet på det akutte område ift. at indgå uhensigtsmæssige indlæggelser.

Indstilling:

At klyngestyregruppen:

* Drøfter perspektiver for et øget samarbejde med Præhospitalet i Midtklyngen
* Identificerer mulige indsatsområder.

**Referat:**

Per Sabro Nielsen gav en præsentation af præhospitalet generelt, og sluttede af med at lægge op til en drøftelse af, hvordan Præhospitalet kan indgå i et samarbejde med kommuner og hospital – herunder med henblik på forebyggelse af / alternativer til akutte indlæggelser.

Der vurderes at være et potentiale i at forebygge flere akutte indlæggelser, hvor Per Sabro Nielsen pegede på flg. fokusområder:

* Udvikling af samarbejde mellem mobile enheder hos kommuner (akutteams, hjemmepleje m.m.), lægepraksis (kørende lægevagt) og præhospital (ambulancer og lægebiler) – f.eks. via indbyrdes disponerbarhed
* Udvidelse af Præhospitalets repertoire – f.eks. udvidet brug af reddernes sundhedsfaglige kompetencer hjemme hos patienten samt mulighed for at bringe patienter til andre tilbud end hospital (f.eks. kom.akutplads eller lægevagt/-praksis)
* Udvikling af samarbejde om visitation, som p.t. foregår adskilt hos lægevagt, præhospital, hospital og kommune

Iben Duvald gav en status på projektet vedr. tværsektoriel indsats i eget hjem.

Der blev udtrykt en fælles interesse i at arbejde videre med samarbejdet, hvor Præhospitalet indgår. Der kan være organisatoriske muligheder, vi let kan udnytte, hvis vi stiller kompetencer gensidigt til rådighed, og der kan være formelle begrænsninger, vi kan udfordre (f.eks. ambulancekørsel til andet end hospital).

Præhospitalet er indstillet på at indgå i klyngespecifikke prøvehandlinger, hvis de kan forankres hos AMK og ikke ambulancepersonalet, da sidstnævnte arbejder på tværs af klynger. Sundhedsvisitationen kan ligeledes være et forankringspunkt for samarbejdet med Præhospitalet.

På næste møde i styregruppen til projekt 'Øget tværsektoriel indsats i eget hjem' drøftes rammer for fælles prøvehandlinger. Derefter orientering til klyngestyregruppen.

1. **Præsentation af animationsfilm om den gode udskrivelse (kl. 9.55-10.10)** *v/Mette Andreassen*

Klyngestyregruppen drøftede på mødet 1. december 2017 temaet animation i sundhed. Her blev klyngestyregruppen orienteret om, at overgangen mellem hospital og eget hjem var et af de emner, som der var startet et tværgående samarbejde om i forhold til animation.

Filmen ”Den gode Udskrivelse” er resultatet af dette samarbejde i Midtklyngen. Filmen er lavet med tilskud fra animationspuljen i Viborg Kommune og med delt betaling mellem de tre kommuner: Skive, Silkeborg og Viborg. Det forventes at filmen vil blive taget i brug i januar 2019.

*Formål og målgruppe*

Filmen har til formål at give borgere og pårørende mere tryghed i udskrivningsforløbet. Filmen skal vises ved udskrivelse fra hospitalet og ved første besøg fra hjemmeplejen i egen bolig. Filmen suppleres af et visitkort med alle kontaktoplysninger på borgers hjemkommunes visitation. Dertil orientering om hjemmesider, hvor der kan findes mere konkret information.

Målgruppen er primært borgere der udskrives og som for første gang skal i kontakt med hjemmeplejen. Den sekundære målgruppe er borgere, som er kontakt med hjemmeplejen, men som har fået et øget støttebehov efter indlæggelsen.

*Plan for implementering og kommunikation*

Hospitalsenhed Midt og kommunerne forventer at bruge filmen på følgende måder:

* Medarbejderne på Hospitalsenhed Midts sengeafsnit skal have kendskab til filmen og skal opfordre borgere i målgruppen (og deres pårørende) til at se filmen, inden borgerne udskrives. Hospitalsenhed Midt planlægger i øvrigt at inddrage filmen som del af den patientinformation, som stilles digitalt til rådighed ved indlæggelsen.
* Kommuner forpligter sig til, at filmen vises for alle borgere i målgruppen ved første besøg i hjemmet efter indlæggelsen. Alle medarbejdere skal have kendskab til filmen.

Vedlagt som bilag er den fælles kommunikationsplan som kommunerne og Hospitalsenhed Midt har udarbejdet.

Indstilling:

At klyngestyregruppen:

* Godkender forslaget til kommunikations- og implementeringsplan jf. bilaget.
* Afklarer hvem der er talsperson i forhold til pressen
* Aftaler hvem der udtaler sig i pressemeddelelsen.

Bilag:

* Bilag 1: Fælles kommunikations- og implementeringsplan pr. 08 11 18

**Referat:**

Filmen blev godkendt. Sekretariatet informerer de kommunikationsansvarlige. Monitorering og opfølgning på filmen foretages af temagruppen for den voksne patient. Der ønskes en opfølgning fra temagruppen til december 2019.

1. **Tilbagemelding om specialiseret genoptræning (kl. 10.10-10.15)** *v/Inge Bank*

I Klynge-temagruppen for voksne har man drøftet en henvendelse til klyngere vedr. specialiseret genoptræning. Henvendelsen drejer sig om, at Voksenhjerneskadesamrådet og DASSOS har godkendt  et dokument omkring faglige kompetencer vedr. rehabilitering på specialiseret niveau. Klynge-temagruppen for voksne finder det problematisk, at dokumentet nu ligger som et værktøj under sundhedsaftalen på baggrund af godkendelse i Voksenhjerneskadesamrådet og DASSOS. Traditionelt skal sundhedsaftale-dokumenter godkendes i enten Sundhedsstyregruppen og/eller Sundhedskoordinationsudvalget. Derfor vurderer klynge-temagruppen, at der er behov for at få præciseret, hvem der har kompetencen til at godkende dokumenter, der anvendes og figurerer som værktøjer i sundhedsaftalen

Indstilling

At klyngestyregruppen:

* Tager stilling til om sagen skal bringes videre og i givet fald hvordan.

Referat:

Der blev stillet spørgsmåltegn ved, hvordan værktøjskassen under sundhedsaftalen opdateres, eller hvordan der tilføres nyt. Dette med baggrund i en sag omkring specialiseret rehabilitering, hvor en beslutning i DASSOS og herefter i Hjerneskadesamrådet, er havnet i værktøjskassen under sundhedsaftalen, uden denne er godkendt i byråd.

KOSU kigger på denne sag, og melder tilbage.

**PAUSE (kl. 10.15-10.25)**

1. **Fremtidige indsatser for Sikkert Patientflow** **(kl. 10.25-10.40)** *v/Henrik Bendix*

Styregruppen for Akutområdet og Sikkert Patientflow på Hospitalsenhed Midt har på baggrund af evalueringen af Sikkert Patientflow fra 2018 fremlagt følgende indsatsområder for 2019:

*A. Flow ud fra akuthospitalet*

Der skal fortsat være fokus på udskrivelse før kl. 12 for patienter indlagt mere end 48 timer. Udskrivelsestidspunktet for patienter, som skal hjem, har betydning for, at der ikke opstår flaskehalse. Patientsikkerhed og arbejdsmiljø kan være truet, når der "ligger to patienter i samme seng" midt på dagen.

Kendskab til betydningen af udskrivelser før kl. 12 styrkes lokalt på de enkelte afdelinger og centre. fx via introduktionsprogrammer.

*B. Samarbejde med primær sektor*

Den regionale retningslinje [Den Gode Udskrivelse, Sundhedsaftale 2015-2018](http://e-dok.rm.dk/edok/Admin/GUI.nsf/Desktop.html?open&openlink=http://e-dok.rm.dk/edok/enduser/portal.nsf/Main.html?open&unid=X39200A763049F64EC125784900345A99&level=HOMI&dbpath=/edok/editor/RM.nsf/&windowwidth=1100&windowheight=600&windowtitle=S%F8g) bygger på Sundhedsaftalen. Retningslinjen kan være vanskelig at bruge som et dagligt, let håndterbart redskab. Særligt varslingsreglerne er uoverskueligt beskrevet og har givet anledning til en række utilsigtede hændelser gennem tiden.

Hospitalsenhed Midt har i samarbejde med kommunerne i Midtklyngen udfærdiget en pixi version af den regionale retningslinje, som et let og håndterbart redskab til personalet. Pixi versionen kan hjælpe personalet i det daglige, således at respekten for varslingstider opretholdes og der ikke glemmes noget. Det kan medvirke til at styrke patientsikkerheden og et sammenhængende patientforløb i forbindelse med udskrivelse. Ligeledes kan det bidrage til at opretholde flowet i hospitalet.

Implementering af "Sundhedsaftalen – Pixi udgave vedrørende kommunal forberedelsestid ved varsling af udskrivelse til Viborg, Skive og Silkeborg kommune" skal derfor være et indsatsområde for 2019.

Indsatserne og handleplan skal endelig kvalificeres i Styregruppen for Akutområdet og Sikkert Patientflow den 30.11.18.

Indstilling:

At klyngestyregruppen:

* Tager orienteringen til efterretning.

Bilag:

### Bilag 2: "Sundhedsaftalen – Pixi udgave vedrørende kommunal forberedelsestid ved varsling af udskrivelse"

* Bilag 3: Handleplan

Referat:

Der blev givet et oplæg omkring sagen. Midtklyngens risikomanagere har udarbejdet en pixi udgave vedr. den kommunale forberedelsestid ifm. udskrivelse til de 3 kommuner.

Til drøftelsen blev det drøftet om det er muligt, at udskrive de borgere, der har behov for kommunal pleje først, og dem der bare kan gå hjem selv. Betty Mikkelsen tager dette med videre.

Hospitalet forespurgte til mulighed for, at kommunerne kan opsamleI håndholdt data på ‘den dårlige udskrivelse’ - formandskabet i temagruppen for den voksne patient gør sig overvejelser om, hvad der skal registreres samt en tidsplan.

1. **Status fra klynge-temagrupperne (kl. 10.40-11.20)** *v/Inge Bank, Ulla Veng og Maria Brinck Krog*

Som en del af forberedelse til overdragelse af formandskaberne giver der en status på igangværende og kommende arbejde i hhv. klynge-temagruppen for voksne og klynge-temagruppen for børn, unge og familien.

I forlængelse status fra begge grupper ønskes en drøftelse af hvordan vi (formandskaberne) på den bedst mulige måde afleverer, følger op på og kvalificerer opgaverne i de tre grupper.

Indstilling:

At klyngestyregruppen:

* Tager status til efterretning.
* Giver input til hvordan vi bedst afleverer, følger op på og kvalificerer opgaverne i de tre grupper, herunder hvilken rolle formandskaberne skal have.

Bilag:

* Bilag 4: Oversigt over ad hoc arbejdsgrupper, projekter mv dec 2018

**Referat:**

***Temagruppen for den voksne patient:***

Der er opbygget en god systematik i at modtage opgaver og få dem systematiseret - bl.a. i ad hoc grupper.

Det nye formandskab deltog i sidste formøde, og på den måde er meget af opgaven allerede givet videre til til det nye formandskab.

Det er en god og velfungerende gruppe, hvor deltagerne møder op.

Der bør være en opmærksomhed på, at psykiatri-opgaver kommer rigtigt ind, da der er tiltag både i alliancen for den nære psykiatri og i LRS (lokale samarbejdsråd i psykiatrien)

Det skal dagsordensættes på næste møde i klyngestyregruppen, hvordan der sikres koordinering og kobling på tværs af opgaver relateret til psykiatrien.

***Temagruppen for børn, unge og familie:***

Det er Silkeborg Kommune, der nu overtager formandskabet. Der har været afholdt forberedende

møde.

Gruppen er optaget af at få psykiatrien godt med og få en kobling til LSR (lokale samarbejdsråd i psykiatrien) på børneområdet.

Fokusområdet er selvskadende børn og unge. Nationale rapporter kan trækkes ind i dette arbejde – Se denne rappport:

[*https://www.oimb.dk/media/21574/hovedrapport-tilknytning-til-uddannelse-eller-beskaeftigelse-blandt-unge-med-psykisk-sygdom.pdf*](https://www.oimb.dk/media/21574/hovedrapport-tilknytning-til-uddannelse-eller-beskaeftigelse-blandt-unge-med-psykisk-sygdom.pdf)

Der ønskes et oplæg til klyngestyregruppen med udgangpsunkt i ‘Hvordan har du det’ på børn og unge området,fx koblet til social ulighed i sundhed

1. **Forslag til kommende emner i klyngestyregruppen (kl. 11.20-11.25)** *v/Formandskabet*

* Regeringens sundhedsreform – det centrale ift. samarbejdet i Midtklyngen
* Opfølgning på Indenrigsministeriets rapport vedr. forebyggelige indlæggelser blandt ældre – hvorfor ligger Skive og Viborg Kommunerne så godt sammenlignet med regionens andre kommuner?
* Ulighed i sundhed - Rigsrevisionen rapport med forventninger til området.
* Udmøntning af besparelser ifm. Region Midtjyllands budget 2019.
* Fleksible Indlæggelser – opfølgning på resultater fra 2. år og perspektiver for spredning.
* Nedbringelse af tvang – identifikation af indsatser som Midtklyngen vil arbejde med fremadrettet.

Er yderligere ønsker til kommende dagsordener?

Indstilling:

At klyngestyregruppen:

* Kvalificerer ovenstående emner
* Kommer med eventuelle yderligere ønsker til kommende dagsordener.

**Referat:**

- Den kommende sundhedsreforn (på det førstkommende møde efter, at den er offentliggjort).

- Punktet vedr. forebyggelige indlæggelser blev kort vendt, og det blev aftalt at tage det af. Der skal laves et punkt omkring 'Fleksible Indlæggelser' i Silkeborg med henblik på en mulig spredning det til hele klyngen.

Nedbringelse af tvang – Der ønskes en kobling til den kommende nationale psykiatriplan med analyse og samspil mellem psykiatri og botilbud i bred forstand

* Status på forberedelserne vedr. fælles akutmodtagelse
* Borgerdesign - hvad vil vi med det og vil vi have det spredt? Skal afklares i Klyngestyregruppen, inden det i givet fald spredes. Inge og Henrik giver en anbefaling i samarbejde med formandskabet.

1. **Kort orientering om model for udgående og rådgivende funktioner på apopleksiområdet (kl. 11.25.11.30)** *v/Peter Borup Sørensen*

Sundhedsstyregruppen har i januar bedt Midtklyngen om på vegne af fællesskabet at udarbejde et forslag til udgående og rådgivende funktion ift. borgere med apopleksi. Midtklyngen gav i august 2018 en status til Sundhedsstyregruppen og har efterfølgende foreslået muligheden for at nedsætte en arbejdsgruppe med repræsentanter fra alle klynger. Dette forslag er blevet behandlet af Sundhedsstyregruppens formandskab, som har besluttet, at der udpeges en udvidet arbejdsgruppe med repræsentation fra alle klynger. Gruppens opdrag er at udarbejde forslag til en fælles model for udgående og rådgivende funktioner apopleksi. Gruppen sekretariatsbetjenes af en medarbejder i Sundhedsplanlægning, så der sikre kobling til den regionale neurologiudredning. Arbejdsgruppens anbefaling til fælles model forelægges i det nye år Sundhedsstyregruppen til godkendelse.

Indstilling:

At klyngestyregruppen:

* Tager orienteringen til efterretning

**Referat:**

Der var behov for, at opgaven blev omformuleret, så den kunne løses. Det er derfor nu aftalt, at alle klyngernes modeller kortlægges. Dette skal ske med henblik på afklaring af, om der skal findes en fælles model for apopleksiområdet.

Trine Brøcker og Ulla Veng er formænd for gruppen.

1. **Status på Midtklyngens projekt 'Livets Afslutning' (kl. 11.30-11.50)** *v/Inge Bank og Lone Hede*

Projektleder Lone Hede giver en status på Midtklyngens projekt 'Livets afslutning', herunder status på samarbejdet med Borgerdesign.

Indstilling:

At klyngestyregruppen:

* Tager status til efterretning og kommer med input den videre fremdrift.

**Referat:**

Lone gav en præsentation af arbejdet i projektet vedr. livets afslutning. Styregruppen omkring livets afslutning havde lige inden dette møde afholdt møde. Her var man blevet enige om at sætte fart på nogle konkrete tiltag, som dog ikke kan komme frem på nuværende tidspunkt.

Borgerdesign metoden er meget kvalitativ, og yderst brugbar.

Der skal laves en kommunikationsstrategi. Har man i projektet brug for kommunikationsrådgivning ifm kommunkationsstrategien stiller Midtklyngen, ressourcer til rådighed.

1. **Eventuelt (kl.11.50-12.00)** *v/Formandskabet*
2. **Punkter til skriftlig orientering**

Klyngestyregruppemøder i 2019

klyngestyregruppemøderne i 2019 er nu planlagt og der er sendt en kalenderinvitation til flg. :

* Fredag den 22. marts kl. 10.30-14.00
* Fredag den 21. juni kl. 8.30-12.00
* Fredag den 30. august kl. 11.00-14.30
* Fredag den 22. november kl. 10.30-14.00

Det er aftalt i formandskabet, at alle klyngestyregruppemøder i 2019 afholdes på Hospitalsenhed Midt.

Afprøvning af fremskudt regional funktion i børne- og ungdomspsykiatrien i kommunerne i Region Midtjylland”

* Bilag 5: Orientering til klyngerne om satspuljeprojekt

Forebyggelige indlæggelser og influenza vaccinering

På trods af at kommuner og region har arbejdet målrettet med at reducere antallet af forebyggelige indlæggelser, har det vist sig svært at skabe forbedringer på området.

Hvis man kigger nærmere på, hvordan de forebyggelige indlæggelser fordeler sig på tværs af diagnoser ses, at en meget væsentlig del af de forebyggelige indlæggelser skyldes nedre luftvejssygdom, herunder luftvejssygdom der skyldes influenzavirus.

Det er ikke muligt at afdække konkret hvor mange af de forebyggelige indlæggelser, der skyldes influenza, men der er ingen tvivl om, at en delmængde, af de patienter der indlægges med nedre luftvejssygdom, er blevet syge pga. influenza. I den forbindelse kan det fremhæves, at en analyse udarbejdet af Statens Seruminstitut af influenzasæsonen 2017/2018 viser, at langt de fleste indlæggelser med influenza er kronikere, og at langt de fleste ikke har fået en influenzavaccine. Ligeledes viser tal over antallet af ældre borgere der vaccineres mod influenza, at kun 46,8 % af de ældre borgere i Region Midtjylland blev vaccineret i influenzasæsonen 2017/2018. Det skal i forlængelse heraf nævnes, at Verdenssundhedsorganisationen (WHO) anbefaler, at 75 % af de ældre borgere (65+) samt alle kronikere bliver vaccineret mod influenza. Der er altså et stykke vej indtil, vi når op på dette niveau i Region Midtjylland.

Sundhedsstyregruppen besluttede den 23. november at nedsætte en arbejdsgruppe, der får til opgave at konkretisere, hvad indsatsen mest meningsfyldt kan bestå af ift. at sikre at flere ældre og flere kronikere vaccineres mod influenza.

Klynge-temagruppen har den 5. december drøftet ovenstående og anbefaler, at vi også lokalt allerede nu iværksætter en kampagne for at øge antallet af vaccinationer – også til personalet.

Udmøntning af budgetmidler 2019 til psykiatri og nære sundhedstilbud

Forligskredsen bag Budget 2019 i Region Midtjylland har netop fordelt 50 mio. kr. til løft af psykiatrien og 10 mio. kr. til sundhedstilbud tæt på borgeren**.** Pengene, der nu er fordelt, er afsat i Region Midtjyllands Budgetforlig 2019, som alle partier og lister i regionsrådet indgik tidligere i år.

- Pengene gør først gavn for patienter og ansatte, når de kommer ud og bliver omsat til konkrete initiativer. Jeg er rigtig glad for at vi i enighed nu sætter de ekstra midler, vi afsatte, i arbejde, siger Regionsrådsformand Anders Kühnau (S).

*Flere hænder og sikring af buffersenge*

I psykiatrien skal de ekstra 50 mio. kr. bl.a. bruges på flere ansatte, på mere hjælp til ambulante patienter, på at videreføre buffersenge og fra 2020 på flere sengepladser.

Regionspsykiatrien i Horsens, Randers og Vestjylland får penge til at ansætte tværfagligt personale som pædagoger, fysio- og ergoterapeuter. Desuden skal medarbejdere i voksen- og retspsykiatrien opkvalificeres vedrørende autisme.

Der er også penge til at ansætte flere peer-medarbejdere (med erfaring som patient) i alle dele af regionen, og til at styrke samarbejdet med pårørendeforeninger, læger og kommuner.

Børne- og ungdomspsykiatriens tværfaglige udgående teams med base i Herning, Viborg og Aarhus får penge til at fortsætte, hvilket også gælder det kreative værksted i Aarhus Universitetshospital Psykiatrien.

*Flere borgere skal behandles i nærområdet*

De i alt 10. mio. kr. til sundhedstilbud tæt på borgeren skal bl.a. bruges på at flytte flere opgaver fra hospitaler til Sundhedshuse i Grenaa, Ringkøbing, Skive, Skanderborg og Lemvig. Desuden skal hospitaler, læger og kommuner samarbejde om at sikre, at flere borgere kan blive behandlet hjemme eller i nærområdet, når de ikke har behov for en akut indlæggelse.

To forsøgsprojekter skal sikre socialt udsatte borgere i Aarhus og sårbare multisyge borgere i Skive bedre rådgivning og støtte.

Desuden baner regionen vejen for flere private fodterapeuter .

*Fakta*

Forligskredsen bag Budget 2019 i Region Midtjylland har netop udmøntet i alt 60 mio. kr.

De 10 mio. kr. til sundhedstilbud tæt på borgerne går i 2019 til:

* 1,1 mio. kr. til Flere tilbud i sundhedshuse
* 2,4 mio. kr. til Øget støtte og rådgivning til sårbare patienter
* 4,5 mio. kr. til Fælles visitationer
* 1,5 mio. kr. til Nye muligheder for praktiserende læger
* 0,5 mio. kr. til Øget kapacitet på fodterapiområdet.

De 50 mio. kr. til løft af psykiatrien går i 2019 til :

* 10 mio. kr. til Øget kapacitet og personalebemanding
* 8 mio. kr. til Udgående ambulant aktivitet – harmonisering
* 6 mio. kr. til Styrkelse af den ambulante virksomhed
* 3 mio. kr. til Øget tværfaglig personalenormering (RP Horsens, Randers, Vest)
* 2 mio. kr. til Øget anvendelse af peer-medarbejdere
* 2 mio. kr. til Rekruttering, fastholdelse og kompetenceudvikling
* 5,9 mio. kr. til Tværfagligt udgående team i børne- og ungdomspsykiatrien (TUT)
* 3 mio. kr. til Videreudvikling af AUH Psykiatrien og de højtspecialerede funktioner
* 0,25 mio. kr. til Styrket samarbejde med pårørendeorganisationer og civilsamfundet
* 5 mio. kr. til Styrket samarbejde med kommuner og almen praksis (den nære psykiatri)
* 0,25 mio. kr. til Videreførelse af kreativt værksted
* 0,60 mio. kr. til Mindhelper.dk
* 0,2 mio. kr. til Afholdelse af konference vedr. Åben Dialog
* 2 mio. kr. til Opkvalificering af viden om autisme i voksen- og retspsykiatrien
* 1,8 mio. kr. til Pulje til senere udmøntning

Genoptræningsforløb på Livsstilscenter Brædstrup

Livsstilscenter Brædstrup tilbyder tre ugers hospitalsbaseret genoptræning til patienter med behov for intensivt genoptræningsforløb under indlæggelse. Tilbuddet blev etableret som led i Region Midtjyllands spareplan i 2015 med det formål at beholde nogle af de patienter, som ellers bliver sendt ud af regionen, til genoptræningsforløb.

Målgrupper er patienter, som er opereret pga. følgende problemstillinger: Skulder, hofte, knæ og ryg (dese- eller discusoperation, dekompression eller skoliose). Derudover skal enten skade eller efterforløb har været kompliceret. Der tilbydes også forløb til patienter med fysiske funktionsevnenedsættelser efter apopleksi. Her har patienten ofte været igennem de vanlige forløb med almindelig og eventuelt specialiseret genoptræning, men de forventede resultater er ikke opnået.

Tilbuddet omfatter:

* Målsætningssamtaler
* Løbende monitorering af målopfyldelse og justering af mål
* Individuel tilpasset genoptræning superviseret af fysioterapeut
* Holdtræning
* Træning i varmtvandsbassin
* Egentræning i indendørs træningslokaler, udendørs i træningsområde og lokalområdet
* Introduktion til og træning i mindfulness med det formål at holde fokus på genoptræning
* Håndtering af eventuelle smerter og tackling af problemer i relation til kroppens funktioner og hverdagslivet
* Tilbud om individuel samtale om kost ved diætist
* Tilbud om individuel, coachende samtale om relevante emner relateret til genoptræning, f.eks. håndtering af smerter og når noget går anderledes end forventet.

En gruppe på ca. 10 patienter følger hinanden over tre uger og profiterer således både af gruppedynamik, sparring med andre i samme situation og etablering af netværk.

Vi forventer, at patienten er minimum 18 år, selvhjulpen, medbringer og administrerer eventuel medicin, ikke har misbrugsproblemer. Der må desuden ikke nydes alkohol eller andre rusmidler under indlæggelsen. Patienterne bor på dobbeltværelse med en anden patient af samme køn.

Forløbet strækker sig over tre på hinanden følgende uger. Man er indlagt fra mandag morgen til torsdag eftermiddag, og er hjemme på restitution og egen træning fredag, lørdag og søndag.

Læse mere om tilbud her:

<http://www.regionshospitalet-horsens.dk/afdelinger/livsstilscentret/genoptraning/>

En lille præsentationsvideo (varer 2 minutter 27 sekunder):

<https://www.youtube.com/watch?v=dSn-pNpTjfQ>

Henvisning af patienter:

EDI-fact henvisning til: Livsstilscenter Brædstrup, - en del af Regionshospitalet Horsens lokationsnummer: 5790000192304.